निर्मला सीतारमण ने घर से की बेटी की शादी, केवल परिवार और दोस्त शामिल हुए
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. मुख्तार अंसारी के शूटर संजीव माहेश्वरी उर्फ जीवा की फरार पत्नी ने सुप्रीम कोर्ट में याचिका दी है। उसने पति के अंतिम संस्कार में शामिल होने की मांग की है।
अपनी सादगी के लिए पहचानी जाने वाली केंद्रीय वित्त मंत्री निर्मला सीतारमण ने गुरुवार को घर से ही अपनी बेटी की शादी कर दी। बेंगलुरु में परिवार और दोस्तों के साथ एक बहुत ही सादे समारोह में शादी हुई। शादी में कोई राजनीतिक व्यक्ति शामिल नहीं हुआ। निर्मला की बेटी परकला वांगमयी की प्रतीक से शादी ब्राह्मण परंपरा के अनुसार हुई। उडुपी अदामारू मठ के संतों ने वर-वधू को आशीर्वाद दिया।
आज की अन्य प्रमुख खबरें...
PM नरेंद्र मोदी ने सऊदी अरब के क्राउन प्रिंस मोहम्मद बिन सलमान के साथ टेलीफोन पर बातचीत की
PM नरेंद्र मोदी ने सऊदी अरब के क्राउन प्रिंस मोहम्मद बिन सलमान के साथ टेलीफोन पर बातचीत की। नेताओं ने द्विपक्षीय सहयोग के कई मुद्दों की समीक्षा की और आपसी हित के विभिन्न बहुपक्षीय और वैश्विक मुद्दों पर बातचीत की। प्रधानमंत्री ने अप्रैल 2023 में जेद्दा के रास्ते सूडान से भारतीय नागरिकों की निकासी के दौरान सऊदी अरब के सपोर्ट के लिए क्राउन प्रिंस मोहम्मद बिन सलमान को धन्यवाद दिया। उन्होंने आगामी हज यात्रा के लिए अपनी शुभकामनाएं भी दीं।
केदारनाथ मंदिर के पीछे एवलांच, श्रद्धालुओं में अफरा-तफरी मची
उत्तराखंड स्थित केदारनाथ मंदिर के आसपास के पहाड़ों में गुरुवार सुबह एवलांच (हिमस्खलन) हुआ। एवलांच चोराबाड़ी ताल की तरफ हुआ। घटना सुबह करीब सवा सात बजे की है। करीब चार से पांच मिनट तक बर्फ का धुंआ उठता रहा। इस दौरान श्रद्धालु मंदिर में दर्शन कर रहे थे। बर्फ का धुंआ उठता देख वहां अफरा-तफरी मच गई।
अफगानिस्तान के बदख्शन इलाके में फिदायीन हमला, 16 लोगों की मौत
अफगानिस्तान के बदख्शन इलाके में गुरुवार को एक फिदायीन हमले में 16 लोगों की मौत हो गई। हमला तब हुआ जब लोग यहां के डिप्टी गवर्नर को सुपुर्द-ए-खाक करने के लिए जुटे थे। लोकल हॉस्पिटल के इंचार्ज ने कहा- अब तक 16 डेड बॉडीज हम रिसीव कर चुके हैं। मरने वालों का आंकड़ा काफी ज्यादा हो सकता है, क्योंकि वहां काफी लोग मौजूद थे।
घटना बदख्शन राज्य की राजधानी फैजाबाद में हुई। कुछ रिपोर्ट्स में कहा गया है कि यह हमला आतंकी संगठन इस्लामिक स्टेट के खोरासान ग्रुप ने किया है।
फ्रांस में चाकू से हमले में 6 बच्चों सहित 7 घायल, हमलावर पकड़ा गया
फ्रैंच आल्प्स के एनेसी कस्बे में गुरुवार को एक व्यक्ति ने लोगों पर चाकू से हमला कर दिया। इस हमले में 6 बच्चों समेत 7 लोग घायल हो गए। घटना सुबह 9:45 पर हुई। सिक्योरिटी फोर्सेस ने हमलावर को पकड़ लिया है। गृह मंत्री जेराल्ड डार्मानिन ने इसकी जानकारी दी है। घायल हुए बच्चों की उम्र तीन साल बताई जा रही है। सभी को अस्पताल में भर्ती कराया गया है।
अफगानिस्तान में खाई में गिरी बस, 9 बच्चों समेत 25 लोगों की मौत
अफगानिस्तान के सर-ए-पोल प्रान्त में एक बस खाई में गिर गई। एक्सीडेंट में 25 लोगों की मौत हो गई। इसमें 12 महिलाएं और 9 बच्चे शामिल हैं। बस में सवार लोग एक विवाह में शामिल होकर लौट रहे थे। स्थानीय पुलिस कमांडर के प्रवक्ता दीन मोहम्मद नजारी ने बताया कि शुरुआती जांच में बस ड्राइवर की लापरवाही सामने आई है। हादसे की जांच के आदेश दिए गए हैं।
मुख्तार गैंग के शूटर जीवा की फरार पत्नी की सुप्रीम कोर्ट में याचिका, पति के अंतिम संस्कार में शामिल होने की मांग
मुख्तार अंसारी के शूटर संजीव माहेश्वरी उर्फ जीवा की फरार पत्नी ने सुप्रीम कोर्ट में याचिका दी है। उसने पति के अंतिम संस्कार में शामिल होने की मांग की है। बुधवार को जीवा की लखनऊ के कैसरबाग स्थित कोर्ट में गोली मारकर हत्या कर दी गई थी। हमलावर वकील की तरह कपड़े पहनकर पहुंचा था। पूरी खबर पढ़ें...
गो फर्स्ट ने 12 जून तक अपनी सभी उड़ानों को किया रद्द, 3 मई से सभी फ्लाइट्स हैं कैंसिल
फाइनेंशियल क्राइसिस से जूझ रही एयरलाइन कंपनी गो फर्स्ट ने 12 जून तक अपनी सभी उड़ानों को रद्द कर दिया है। कंपनी के अधिकारी ने गुरुवार को इसकी जानकारी दी। इससे पहले 9 जून तक सभी फ्लाइट्स कैंसिल की गई थीं। 3 मई से लगातार सभी फ्लाइट्स को कैंसिल किया जा रहा है।
मध्य प्रदेश में बोलेरो पर गिरा ट्रक, दो बच्चों समेत 7 की मौत; दो घायल अस्पताल में भर्ती
मध्य प्रदेश के सीधी जिले में एक ट्रक पलटकर बोलेरो गाड़ी पर गिर गया। हादसे में 7 लोगों की मौके पर मौत हो गई। मृतकों में दो बच्चे शामिल हैं। दो घायल हैं, जिन्हें जिला अस्पताल में भर्ती करा दिया गया है। हादसा बरम बाबा डोल के पास गुरुवार सुबह 11 बजे हुआ। पूरी खबर पढ़ें...
महाराष्ट्र में ट्रक ने 10 साल की बच्ची को कुचला, बच्ची की मौत; ट्रक ड्राइवर गिरफ्तार
महाराष्ट्र के ठाणे के शिलफाटा इलाके में बुधवार रात को तेज रफ्तार ट्रक ने एक 10 साल की बच्ची को कुचल दिया। जिससे बच्ची की मौके पर मौत हो गई। पुलिस ने बताया कि बीती रात करीब 8 बजे बच्ची सड़क पार कर रही थी, तभी ट्रक ने उसे टक्कर मार दी।
उन्होंने बताया कि बच्ची की पहचान रोली राम लवकुश मिश्रा के रूप में हुई है। आरोपी ट्रक ड्राइवर को गिरफ्तार कर लिया गया है। बच्ची के शव को पोस्टमार्टम के लिए भेज दिया गया है।
अडाणी फिर बने एशिया के दूसरे सबसे अमीर शख्स, अंबानी टॉप पर
अडाणी ग्रुप के चेयरमेन गौतम अडाणी फिर एशिया के दूसरे सबसे अमीर शख्स बन गए हैं। उन्होंने चीन के अरबपति झोंग शानशान को पीछे छोड़ा। दुनिया के सबसे अमीर लोगों की सूची में उनका नाम टॉप 20 में 18वें नंबर पर आ गया है, जबकि शानशान 19वें नंबर पर पहुंच गए हैं। वहीं, रिलायंस ग्रुप के चेयरमैन मुकेश अंबानी 85.2 अरब डॉलर (7.02 लाख करोड़ रुपए) के साथ एशिया के सबसे अमीर शख्स बने हुए हैं।
दिल्ली की शिक्षा मंत्री आतिशी को ब्रिटेन यात्रा के लिए केंद्र से मिली मंजूरी
आप सरकार में शिक्षा मंत्री आतिशी को केंद्र सरकार ने अगले हफ्ते आधिकारिक यात्रा के लिए यूनाइटेड किंगडम (UK) जाने के लिए आवश्यक मंजूरी दे दी है। केंद्र सरकार ने यह जानकारी बुधवार को आतिशी की याचिका पर सुनवाई के दौरान दिल्ली हाई कोर्ट में दी।
जस्टिस चंद्रधारी सिंह की पीठ के समक्ष केंद्र सरकार ने कहा की आतिशी को UK की आधिकारिक यात्रा के लिए राजनीतिक मंजूरी दे दी गई है। अब आगे की मंजूरी के लिए प्रस्ताव आर्थिक मामलों के विभाग को भेजा गया है जिस पर कार्रवाई की जाएगी और आतिशी वीजा परमिट के लिए आवेदन कर सकती हैं।
ओडिशा में ट्रेन की चपेट में आने से 6 मजदूरों की मौत
ओडिशा के जाजपुर रोड रेलवे स्टेशन पर बुधवार को मालगाड़ी की चपेट में आने से 6 मजदूरों की मौत हो गई और 2 अन्य घायल हो गए। तेज बारिश से बचने के लिए ये मजदूर मालगाड़ी के नीचे बैठ गए थे, तभी मालगाड़ी चल पड़ी और उन्हें निकलने का मौका भी नहीं मिला। CM नवीन पटनायक ने मृतकों के परिजन के लिए 5-5 लाख रुपए मुआवजे की घोषणा की है।